Ψήφισμα του Συμβουλίου σχετικό με "Ένα Συνεκτικότερο Ευρωπαϊκό Δίκαιο των Συμβάσεων"

(2003/C 246/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

I. ΥΠΕΝΘΥΜΙΖΟΝΤΑΣ:

1. Ότι, η Επιτροπή, κατόπιν της ανακοίνωσής της, του Ιουλίου του 2001, περί του Ευρωπαϊκού Δικαίου των Συμβάσεων(1), εξέδωσε ανακοίνωση με τον τίτλο: "Ένα συνεκτικότερο Ευρωπαϊκό Δίκαιο των Συμβάσεων - Σχέδιο Δράσης"(2).

2. 'Οτι το Ευρωπαϊκό Κοινοβούλιο εξέδωσε ψήφισμα σχετικά με την ανακοίνωση αυτή στις 2 Σεπτεμβρίου 2003.

3. Ότι το εν λόγω Σχέδιο Δράσης στο οποίο λαμβάνονται υπόψη οι συμβολές που ελήφθησαν μετά τον Ιούλιο του 2001, και σχετικά με το οποίο θα πρέπει να δώσουν τις απόψεις τους όλα τα ενδιαφερόμενα μέρη, εισηγείται μια μακροπρόθεσμη στρατηγική που βασίζεται σε συνδυασμό κανονιστικών και μη κανονιστικών προτάσεων.

4. Ότι, το Σχέδιο Δράσης, εκτός από κατάλληλες παρεμβάσεις ειδικές ανά τομέα, περιλαμβάνει προτάσεις που σκοπό έχουν να αυξηθεί η συνεκτικότητα του κεκτημένου της Κοινότητας στον τομέα του δικαίου των συμβάσεων, να προωθηθεί η εκπόνηση γενικών όρων για τις συμβάσεις προκειμένου να ισχύουν σε ολόκληρη την Ευρωπαϊκή Ένωση και να εξετασθεί διεξοδικότερα κατά πόσον οι διαφορές του δικαίου των συμβάσεων στην Ευρωπαϊκή Ένωση, ίσως απαιτήσουν και λύσεις που δεν θα είναι ειδικές ανά τομέα.

II. ΕΚΤΙΜΩΝΤΑΣ:

1. Ότι οι νομικοί κανόνες της Κοινότητας, ιδιαίτερα στον τομέα του δικαίου των συμβάσεων, θα πρέπει να έχουν συνοχή και να εξασφαλίζουν την ταχεία μεταφορά στο εθνικό δίκαιο. Ως προς αυτό, το Κοινό Πλαίσιο Αναφοράς, το οποίο εισηγήθηκε η Επιτροπή θα μπορούσε να συμβάλει στη βελτίωση της ποιότητας και της συνοχής τόσο της ισχύουσας όσο και της μελλοντικής σχετικής κοινοτικής νομοθεσίας. Αυτό το Κοινό Πλαίσιο Αναφοράς δεν θα είναι νομικά δεσμευτικό μέσο.

2. Ότι είναι ουσιώδες να εξασφαλισθεί η αδιατάρακτη και αποτελεσματική λειτουργία των διασυνοριακών συναλλαγών στην εσωτερική αγορά. Προς τούτο, χρήσιμο θα ήταν να ληφθούν τα κατάλληλα και αναλογικά μέτρα για να διευκολυνθεί η σύναψη των διασυνοριακών συμβάσεων, για να μειωθεί το κόστος των συναλλαγών και για να δοθεί η δυνατότητα σε όλους τους οικονομικούς φορείς και τους καταναλωτές να επωφελούνται πλήρως από τα πλεονεκτήματα που προσφέρει η εσωτερική αγορά. Όλα τα μέτρα, συμπεριλαμβανομένου του Κοινού Πλαισίου Αναφοράς, θα πρέπει να αντιστοιχούν στην πραγματική κατάσταση της εσωτερικής αγοράς και επομένως, στις ανάγκες που έχουν στην πράξη οι οικονομικοί φορείς και οι καταναλωτές. Τα κράτη μέλη θα πρέπει να συμμετάσχουν ενεργώς στην προετοιμασία και την εκπόνησή τους.

3. Ότι πρέπει να εξασφαλισθεί απολύτως η συνοχή μεταξύ της συνέχειας που θα δοθεί στο Σχέδιο Δράσης και στην Πράσινη Βίβλο για τη μετατροπή σε κοινοτικό νομοθέτημα της Σύμβασης της Ρώμης του 1980 περί του εφαρμοστέου δικαίου στις ενοχές εκ συμβάσεων και τον εκσυγχρονισμό της. Πρέπει επίσης να ληφθεί υπόψη η ανάγκη συνοχής με τις ισχύουσες σχετικές διεθνείς συμβάσεις που αποσκοπούν στην εναρμόνιση του ιδιωτικού δικαίου, ιδίως δε με τη Σύμβαση των Ηνωμένων Εθνών για τις Συμβάσεις Διεθνούς Πωλήσεως Εμπορευμάτων της 11ης Απριλίου 1980.

III. ΕΚΦΡΑΖΕΙ ΙΚΑΝΟΠΟΙΗΣΗ:

1. Για το Σχέδιο Δράσης της Επιτροπής σχετικά με "Ένα Συνεκτικότερο Ευρωπαϊκό Δίκαιο των Συμβάσεων".

2. Για την πρόθεση της Επιτροπής να εκπονήσει ένα Κοινό Πλαίσιο Αναφοράς, βάσει ερευνητικού σχεδίου που θα υπάγεται στο Έκτο Πρόγραμμα-Πλαίσιο για την έρευνα και την τεχνολογική ανάπτυξη(3), λαμβάνοντας δεόντως υπόψη όλες τις διαφορετικές νομικές παραδόσεις των κρατών μελών.

Για την πρόθεση της Επιτροπής να εγγράψει τις προτάσεις που περιέχονται μεταξύ άλλων στο Σχέδιο Δράσης, στα πλαίσια του στόχου της ανάπτυξης ενός χώρου ελευθερίας, ασφαλείας και δικαιοσύνης και να εξασφαλίσει ότι οι προτάσεις θα έχουν συμπληρωματικό χαρακτήρα με την συνέχεια που θα δοθεί στην Πράσινη Βίβλο για τη μετατροπή της Σύμβασης της Ρώμης του 1980(4) περί του εφαρμοστέου δικαίου στις ενοχές εκ συμβάσεων σε κοινοτικό νομοθέτημα και τον εκσυγχρονισμό της(5).

IV. ΤΟΝΙΖΕΙ ΟΤΙ:

1. Προς επίτευξη μεγαλύτερης διαφάνειας, συνοχής και απλοποίησης του δικαίου των συμβάσεων, φαίνεται επίσης ιδιαίτερα χρήσιμο να προχωρήσει η βελτίωση, ενοποίηση και κωδικοποίηση της ισχύουσας κοινοτικής νομοθεσίας στον τομέα του δικαίου των συμβάσεων.

2. Η εκπόνηση γενικών συμβατικών όρων σε επίπεδο ΕΕ μπορεί να αποβεί χρήσιμη. Οι όροι αυτοί πάντως πρέπει να αναπτύσσονται από τους ίδιους τους αντισυμβαλλόμενους και να συνάδουν προς το κοινοτικό δίκαιο και τις εθνικές νομοθεσίες, συμπεριλαμβανομένων των νομοθεσιών περί προστασίας και ενημέρωσης των καταναλωτών. Ιδιαίτερα χρήσιμη επί του παρόντος φαίνεται να είναι η συλλογή πληροφοριών για τις υπάρχουσες και τις μελλοντικές πρωτοβουλίες, μέσω της ιστοσελίδας που μελετά η Επιτροπή. Εννοείται ωστόσο ότι η δημοσίευση σε αυτήν την ιστοσελίδα δεν πρέπει να ερμηνεύεται ως μορφή αποδοχής αυτών των πρωτοβουλιών.

3. Πρέπει να διερευνηθεί περαιτέρω εάν χρειάζεται να θεσπισθούν μέτρα που δεν θα καλύπτουν συγκεκριμένους τομείς, λόγου χάρη ένα προαιρετικό μέσο στον τομέα του ευρωπαϊκού δικαίου των συμβάσεων: εναπόκειται στην Επιτροπή να αναπτύξει το σχετικό προβληματισμό σε στενή συνεργασία με τα κράτη μέλη και λαμβάνοντας δεόντως υπόψη την αρχή της ελευθερίας των συμβάσεων.

V. ΚΑΛΕΙ ΤΗΝ ΕΠΙΤΡΟΠΗ:

Να δημιουργήσει, σε πολιτικό επίπεδο καθώς και σε επίπεδο εμπειρογνωμόνων, κατάλληλους μηχανισμούς, στους οποίους να συμπεριλαμβάνεται και ένα φόρουμ συζητήσεων, δια των οποίων όλα τα κράτη μέλη, το Συμβούλιο και το Ευρωπαϊκό Κοινοβούλιο, καθώς και ερευνητές, νομικοί και άλλοι συντελεστές, θα μπορέσουν να συμμετάσχουν ενεργά στην εκπόνηση ενός κοινού πλαισίου αναφοράς. Αυτοί οι μηχανισμοί πρέπει να εξασφαλίζουν, με κατάλληλα συστήματα διαβούλευσης, ότι, κατά την εκπόνηση του εν λόγω πλαισίου αναφοράς, θα ληφθούν δεόντως υπόψη η αρχή της επικουρικότητας, οι πρακτικές ανάγκες των επιχειρήσεων και των καταναλωτών και οι θεσμοθετημένες δομές και οι νομικές παραδόσεις των κρατών μελών. Επιπλέον, το ερευνητικό πρόγραμμα που αναφέρεται υπό ΙΙΙ.2 ανωτέρω, πρέπει να εκτελεστεί με τρόπο που να αντανακλά όλες τις νομικές παραδόσεις των κρατών μελών.

VI. ΖΗΤΕΙ ΑΠΟ ΤΑ ΚΡΑΤΗ ΜΕΛΗ:

Να συμμετάσχουν ενεργά στα προτεινόμενα μέτρα παρακολούθησης και να παροτρύνει τους ενδιαφερόμενους ανά τα κράτη μέλη να συμβάλουν στις συζητήσεις τις διεξαγόμενες σε κοινοτικό επίπεδο.

VII. ΚΑΛΕΙ ΤΗΝ ΕΠΙΤΡΟΠΗ:

Να ενημερώνει τακτικά το Συμβούλιο και να του υποβάλλει το αργότερο κάθε 12 μήνες έκθεση σχετικά με τις διεξαγόμενες συζητήσεις και με την πρόοδο που σημειώνεται στον τομέα του Ευρωπαϊκού δικαίου των συμβάσεων.

(1) Έγγρ. 10996/01.

(2) Έγγρ. 7780/03.

(3) Απόφαση 1513/2002/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002 που αφορά το έκτο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας, με σκοπό τη συμβολή στη δημιουργία του ευρωπαϊκού χώρου έρευνας και στην καινοτομία (ΕΕ L 232, 29.8.2002, σ. 1).

(4) Σύμβαση περί του δικαίου του εφαρμοστέου στις ενοχές εκ συμβάσεων, η οποία άνοιξε προς υπογραφή στις 19 Ιουνίου 1980 στη Ρώμη, (80/934/ΕΟΚ, ΕΕ L 266, 9.10.1980, σ. 1, ενοποιημένο κείμενο, ΕΕ C 27, 26.1.1998, σ. 34).

(5) Έγγρ. 5516/03.